DÔVODOVÁ SPRÁVA

A. Všeobecná časť

Ministerstvo životného prostredia Slovenskej republiky predkladá do medzirezortného pripomienkového konania návrh zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa mení a dopĺňa zákon č. 326/2005 Z. z. o lesoch v znení neskorších predpisov (ďalej len „návrh zákona“).

Návrh zákona sa predkladá podľa plánu legislatívnych úloh vlády na rok 2023 a v nadväznosti na rozsudok Súdneho dvora Európskej únie z 22. júna 2022 (C-661/20), v ktorom Súdny dvor Európskej únie rozhodol, že Slovenská republika si nesplnila povinnosti, ktoré jej vyplývajú z článku 6 ods. 3 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (ďalej len „smernica o ochrane biotopov“) v spojení s jej článkom 7, z článku 6 ods. 2 smernice o ochrane biotopov v spojení s jej článkom 7, ako aj z článku 4 ods. 1 smernice Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva (ďalej len „smernica o ochrane vtáctva“) a to tým, že

* vyňala programy starostlivosti o lesy a ich zmeny, náhodnú ťažbu dreva a opatrenia na predchádzanie ohrozeniu lesov a odstránenie následkov škôd spôsobených prírodnými katastrofami z požiadavky, aby v prípade, že môžu mať pravdepodobne významný vplyv na územia sústavy Natura 2000, podliehali primeranému posúdeniu ich vplyvov na príslušné územia z hľadiska cieľov ochrany týchto území,
* neprijala vhodné opatrenia na zabránenie poškodzovaniu biotopov a podstatnému rušeniu v osobitne chránených územiach vyhlásených na ochranu hlucháňa hôrneho (*Tetrao urogallus*) (CHVÚ Nízke Tatry, CHVÚ Tatry, CHVÚ Veľká Fatra, CHVÚ Muránska planina – Stolica, CHVÚ Chočské vrchy, CHVÚ Horná Orava, CHVÚ Volovské vrchy, CHVÚ Malá Fatra, CHVÚ Poľana, CHVÚ Slovenský Raj, CHVÚ Levočské vrchy a CHVÚ Strážovské vrchy),
* neprijala osobitné ochranné opatrenia týkajúce sa biotopov hlucháňa hôrneho (*Tetrao urogallus*) v rámci chránených vtáčích území vyhlásených na jeho ochranu, aby sa zabezpečilo jeho prežitie a rozmnožovanie v oblasti jeho rozšírenia (CHVÚ Nízke Tatry, CHVÚ Tatry, CHVÚ Veľká Fatra, CHVÚ Muránska planina – Stolica, CHVÚ Volovské vrchy, CHVÚ Malá Fatra a CHVÚ Levočské vrchy).

Návrhom zákona sa sleduje zabezpečenie náležitej transpozície a uplatnenia príslušných ustanovení smerníc Európskej únie v súlade s uvedeným rozsudkom Súdneho dvora Európskej únie. Uvedené sa týka predovšetkým vykonávania ťažby dreva podľa schválených programov starostlivosti o lesy, ktoré neboli posúdené z hľadiska vplyvov na územie sústavy Natura 2000, ako aj vykonávania náhodnej ťažby, ktorá podľa platnej právnej úpravy taktiež nepodlieha posúdeniu z hľadiska vplyvov na územie sústavy Natura 2000 tak ako sa to vyžaduje podľa uvedených smerníc Európskej únie. Návrhom zákona sa zabezpečuje, aby boli tieto činnosti predmetom posúdenia v súlade s čl. 6 ods. 3 smernice o ochrane biotopov. Návrhom zákona sa tiež upravujú ustanovenia týkajúce sa uplatňovania čl. 6 ods. 2 smernice o ochrane biotopov a čl. 4 ods. 1 smernice o ochrane vtáctva tak, aby bola zabezpečená ochrana biotopov európskeho významu a druhov európskeho významu a ich biotopov pred ich poškodzovaním, a to nielen v prípade biotopov hlucháňa hôrneho, ktorý je len jedným z mnohých druhov, ktorým Slovenská republika nezabezpečila ochranu v zmysle záväzkov, ktoré má ako členský štát Európskej únie.

Návrhom zákona sa tiež upravujú podmienky územnej ochrany, dokumentácia ochrany prírody a krajiny, pôsobnosť orgánov štátnej správy ochrany prírody a krajiny a organizácií ochrany prírody a krajiny, konanie na úseku ochrany prírody a krajiny, zodpovednosť za porušenie povinností na úseku ochrany prírody a krajiny a tiež náhrady za obmedzenie bežného obhospodarovania pozemkov a za škody spôsobené určenými chránenými živočíchmi.

Predkladaný návrh zákona má pozitívne vplyvy na životné prostredie a sociálne vplyvy a pozitívne a negatívne vplyvy na podnikateľské prostredie a rozpočet verejnej správy. Návrh zákona nemá vplyvy na služby verejnej správy pre občana, vplyvy na informatizáciu spoločnosti a vplyvy na manželstvo, rodičovstvo a rodinu.

Predkladaný návrh zákona je v súlade s Ústavou Slovenskej republiky, ústavným zákonmi, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie.

B. Osobitná časť

K čl. I

K bodu 1

Navrhovaným ustanovením sa dopĺňajú konania, v ktorých sa vyžaduje záväzné stanovisko orgánu ochrany prírody, konkrétne ide o schválenie projektu starostlivosti o lesný pozemok. Uvedené doplnenie nadväzuje na už existujúcu úpravu zákona č. 326/2005 Z. z. o lesoch v znení neskorších predpisov (ďalej len „zákon o lesoch“), podľa ktorej sa v tomto konaní vyžaduje stanovisko orgánu ochrany prírody. V prípade týchto konaní je nevyhnutné, aby boli príslušné projekty posúdené z hľadiska záujmov ochrany prírody a krajiny.

K bodu 2

Druhá veta ustanovenia sa vypúšťa z dôvodu jej nadbytočnosti, keďže už z prvej vety je zrejmé, kde sa uplatňuje prvý stupeň ochrany, pričom v tomto stupni ochrany sa neuplatňujú len ustanovenia druhej časti zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon o ochrane prírody a krajiny“), ale ustanovenia všetkých častí tohto zákona s výnimkou tých, ktoré sa vzťahujú na druhý až piaty stupeň ochrany.

K bodom 3 až 6

Ide o spresnenie pojmu použitého v návrhu zákona

K bodu 7

Ide o úpravu v nadväznosti na nový § 30a.

K bodu 8

Vypustenie príslušných odsekov súvisí s novou úpravou § 28 a § 28c.

K bod 9

Navrhovaným ustanovením sa vypúšťa zákaz pohybu v územiach s tretím stupňom ochrany z dôvodu, že plošný zákaz pre tieto územia, kde je možné vykonávať aj hospodárske činnosti, nie je nutný. Uvedený zákaz zostáva zachovaný pre územia so štvrtým a piatym stupňom ochrany a dočasne aj pre územia národných parkov (viď § 104j ods. 2), kde bude možné regulovať pohyb verejnosti na základe návštevných poriadkov národných parkov.

K bodu 10

Uvedenou úpravou sa sleduje možno vykonávať hospodárenie v lesoch aj osobitnými postupmi, ak si to vyžaduje starostlivosť o chránené územie.

K bodom 11 a 12

Predmetná úprava súvisí s predchádzajúcimi zmenami v § 14 ods. 1.

K bodu 13

Vypustenie doterajších odsekov 6 až 8 v § 14 súvisí s novou úpravou § 28.

K bodom 14 až 17

Ide o úpravu v nadväznosti na predchádzajúce zmeny a doplnenia v § 14.

K bodu 18

Ide o spresnenie výpočtu ustanovení, ktoré sa uplatňujú aj v piatom stupni ochrany vzhľadom na stanovené podmienky ochrany týchto území.

K bodu 19

Ustanovenie reflektuje požiadavky vyplývajúce z konania, ktoré Európska komisia vedie voči Slovenskej republike vo veci porušenia smernice o ochrane biotopov v súvislosti s nevyhlásením území európskeho významu za osobitne chránené územia (odôvodnené stanovisko Európskej komisie v rámci konania o porušení zmlúv č. 2019/2141). V zmysle ustanovenia sa územia európskeho významu schválené Európskou komisiou a ustanovené vo všeobecne záväznom právnom predpise budú považované za chránené územia, tak ako to vyžaduje smernica o ochrane biotopov.

K bodu 20

Ustanovením sa sleduje zadefinovanie účelu chránených území s 5. stupňom ochrany v nadväznosti na ich postavenie v rámci systému územnej ochrany prírody.

K bodom 21 až 23

Ide o úpravy v nadväznosti na predchádzajúci novelizačný bod.

K bodu 24

Z dôvodu potreby zjednotenia postupov sa ustanovuje, akým spôsobom sa vymedzujú hranice chráneného územia, jeho zón a ochranného pásma vo všeobecne záväznom právnom predpise.

K bodom 25 a 26

Ustanovenia sa vypúšťajú vzhľadom na novú právnu úpravu § 30a.

K bodu 27

Vypúšťa sa ustanovenie týkajúce sa dĺžky nájmov jaskýň, keďže toto je duplicitné s úpravou § 94 ods. 7.

K bodu 28

Ustanovenie sa vypúšťa vzhľadom na vypustenie príslušných ustanovení § 14.

K bodom 29 až 32

Navrhovanými úpravami v § 27 sa zosúlaďujú postupy pri schvaľovaní národného zoznamu území európskeho významu a vyhlasovaním chránených území európskeho významu so smernicou o ochrane biotopov v nadväznosti na konanie, ktoré Európska komisia vedie voči Slovenskej republike vo veci porušenia smernice o ochrane biotopov v súvislosti s nevyhlásením území európskeho významu za osobitne chránené územia (odôvodnené stanovisko Európskej komisie v rámci konania o porušení zmlúv č. 2019/2141).

K bodu 33

Navrhovaná úprava § 28 zákona o ochrane prírody a krajiny reflektuje rozsudok Súdneho dvora Európskej únie z 22. júna 2022 (C-661/20), podľa ktorého si Slovenská republika si nesplnila povinnosti vyplývajúce z čl. 6 ods. 3 v spojení s čl. 7 smernice o ochrane biotopov tým, že vyňala programy starostlivosti o lesy a ich zmeny, náhodnú ťažbu dreva, ako aj opatrenia na predchádzanie ohrozeniu lesov a odstránenie následkov škôd spôsobených prírodnými katastrofami z požiadavky, aby v prípade, že môžu mať pravdepodobne významný vplyv na územia sústavy Natura 2000, podliehali primeranému posúdeniu ich vplyvov na príslušné územia z hľadiska cieľov ochrany týchto území. V tomto smere Súdny dvor Európskej únie vo svojom rozsudku uviedol, že ustanovenie § 23 ods. 9 v spojení s § 23 ods. 8 zákona o lesoch povoľuje ťažbu, ktorá prekračuje celkový objem dreva predpísaný na ťažbu v rámci programu starostlivosti o lesy bez toho, aby bol uvedený akýkoľvek údaj o predchádzajúcom posúdení vplyvov takejto ťažby a bez toho, aby sa vyžadovalo povolenie orgánu ochrany prírody. Ďalej tiež uviedol, že rozhodnutie orgánu ochrany prírody sa vyžadovalo len pre piaty stupeň ochrany spojený s bezzásahovým režimom, takže opatrenia na predchádzanie ohrozenia lesov a odstránenie následkov škôd spôsobených škodlivými činiteľmi v prvých štyroch stupňoch ochrany nepodliehali žiadnemu povoleniu a teda ani žiadnemu primeranému posúdenie ich vplyvov. Vzhľadom na skutočnosť, že doterajšie postupy v zmysle zákona o ochrane prírody a krajiny a zákona o lesoch týkajúce sa vykonávania náhodnej ťažby neboli v súlade s ustanoveniami smernice o ochrane biotopov, ako aj vzhľadom na to, že je v praxi nereálne a neefektívne posudzovanie každej náhodnej ťažby vykonávanej v územiach sústavy Natura 2000, navrhuje sa, aby aj v rámci programu starostlivosti o lesy boli upravené opatrenia na ochranu lesa, ktoré bude predmetom posúdenia z hľadiska vplyvov na územie sústavy Natura 2000. V rámci tohto dokumentu budú stanovené limity pre vykonanie náhodnej ťažby v porastoch, kde si to budú vyžadovať záujmy ochrany územia sústavy Natura 2000. Pokiaľ bude nevyhnutné postupovať nad rámec stanovených limitov, uvedené bude možné riešiť zmenou programu starostlivosti o lesy alebo vydaním súhlasu orgánu ochrany prírody. Vzhľadom na skutočnosť, že obdobný problém ako v prípade náhodnej ťažby vyvstáva aj v prípade mimoriadnej ťažby, ustanovuje sa, v akých prípadoch je možné túto činnosť vykonávať so súhlasom orgánu ochranu prírody, resp. bez tohto súhlasu. Vzhľadom na skutočnosť, že nová úprava sa týka len nových programov starostlivosti o lesy, nadväzuje na ňu právna úprava aj v rámci prechodných ustanovení. Na vykonanie ťažby sa budú uplatňovať aj výnimky podľa § 29, v zmysle ktorých bude v zákonom stanovených prípadoch možné vykonávať ťažbu bez akýchkoľvek obmedzení.

V rámci úpravy nových ustanovení § 28 sa tiež rámcovo špecifikuje spôsob využívania území sústavy Natura 2000 vrátane hospodárenia v lesoch. Uvedené je nutné v rámci náležitej transpozície čl. 6 smernice o ochrane biotopov, keďže zákonná úprava musí ustanovovať aspoň základný právny rámec pre vyhotovenie dokumentov starostlivosti o územia sústavy Natura 2000, ktoré obsahujú príslušné opatrenia starostlivosti o tieto územia.

V rámci novej úpravy sa tiež namiesto vydávania odborného stanoviska ustanovuje rozhodovacia pôsobnosť orgánu ochrany prírody, obdobne ako je tomu v prípade zisťovacieho konania podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. Uvedené vyplýva z potreby umožniť účasť verejnosti v rámci tohto konania v súlade s rozsudkami Súdneho dvora Európskej únie. Podľa § 28 ods. 7 sa za akýkoľvek plán, program alebo projekt, ktorý môže pravdepodobne mať samostatne alebo v kombinácii s iným plánom alebo projektom vplyv na územie Natura 2000, považuje aj program starostlivosti o lesy, ako aj vykonávanie náhodnej ťažby vo všetkých stupňoch ochrany.

K bodu 34

Ide o úpravu v nadväznosti na zmeny v § 28.

K bodu 35

Účelom navrhovanej úpravy je zabezpečiť ochranu chránených území pred činnosťami, ktoré môžu poškodiť predmet ich ochrany vrátane území sústavy Natura 2000. Súčasne sa určuje postup, aby uložené opatrenia boli aplikovateľné čo najskôr a predišlo sa tak vzniku, resp. zväčšeniu rozsahu negatívnych vplyvov. Nová právna úprava vyplýva z potreby zabezpečenia uplatnenia čl. 6 ods. 2 smernice o ochrane biotopov, ako aj častiam rozsudku Súdneho dvora Európskej únie z 22. júna 2022 (C-661/20) týkajúcim sa uplatnenia tohto ustanovenia smernice o ochrane biotopov.

K bodu 36

Umožňuje sa uplatniť výnimky z podmienok územnej ochrany ustanovené v § 29 aj vo vzťahu k ťažbe dreva a teda vykonávať takúto činnosť aj vo vybraných prípadoch aj bez súhlasu orgánu ochrany prírody.

K bodu 37

Predmetná úprava sa navrhuje v nadväznosti na zmeny v ustanovení § 54 ods. 4.

K bodu 34

Ide o úpravu, ktorá umožní plnenie úloh Vojenského spravodajstva v chránených územiach bez obmedzujúcich podmienok stanovených v rámci územnej ochrany.

K bodu 39

Predmetnou úpravou sa umožní vykonávanie leteckého výcviku a prípravy v rámci vojenských obvodov aj v piatom stupni ochrany.

K bodu 40

Uvedenou úpravou sa spresňuje v akých prípadoch možno povoliť výnimku yo yakáyaných činností.

K bodu 41

V rámci nového paragrafu sa upravujú ustanovenia týkajúce sa využívania chránených území návštevníkmi osobitne ich pohybu v týchto územiach, a to aj v nadväznosti na vypustenie zákazu stanoveného v § 14 ods. 1 písm. c) zákona o ochrane prírody a krajiny. Ustanovuje sa možnosť vydať návštevný poriadok z dôvodu regulácie/umožnenia vstupu verejnosti pre akékoľvek chránené územie, ako aj postup jeho prerokovania. V prípade národného parku, pri ktorom sa bude návštevný poriadok vydávať povinne, sa určuje aj lehota na jeho vydanie. Ďalej sa upravuje pôsobnosť orgánu ochrany prírody obmedziť vstup verejnosti do chráneného územia v prípade ohrozenia predmetu jeho ochrany návštevnosťou a taktiež v nadväznosti na existujúce znenie zákona o ochrane prírody a krajiny (§ 58) sa tiež upravuje spôsob výberu vstupného do chráneného územia, ktoré je primárne prostriedkom na regulovanie návštevnosti v chránenom území.

K bodu 42

Ide o spresnenie vo veci ukladania finančnej náhrady za výrub drevín.

K bodu 43

Ide o spresnenie pojmu.

K bodu 44

Ustanovuje sa lehota pre oznámenie plánovanej činnosti, ktorá v zákone o ochrane prírody a krajiny absentovala a ktorá je nevyhnutná pre uplatnenie ďalšieho postupu orgánom ochrany prírody.

K bod 45

Ide o spresnenie textu vzhľadom na novú úpravu v § 28 ods. 1.

K bodom 46 až 48

Spresňujú sa ustanovenia o označovaní osobitne chránených častí prírody a krajiny tak, aby bolo možné v teréne označovať tabuľou alebo iným značením všetky chránené územia uvedené v § 17 ods. 1, ako aj územia medzinárodného významu.

K bodom 49 až 50

S cieľom reflektovať stav, keď sa na úrovni Slovenskej republiky v oblasti ochrany prírody a krajiny schvaľujú dokumenty vyplývajúce z legislatívy a politík Európskej únie, ako aj z medzinárodných dohovorov, sa ustanovuje, že uvedené strategické dokumenty vytvárajúce rámec pre schválenie ďalšej dokumentácie na regionálnej alebo miestnej úrovni budú definované ako súčasť dokumentácie ochrany prírody a krajiny. V rámci úpravy jednotlivých druhov dokumentov starostlivosti sa tiež z dôvodu prehľadnosti rozlišujú dve skupiny dokumentov záchrany osobitne chránených častí prírody a krajiny. Tiež sa zavádza nová dokumentácia ochrany prírody a krajiny - dokumenty ekologickej konektivity s cieľom najmä identifikácie ekologických koridorov na regionálnej úrovni a zabezpečenia ich funkcií s ohľadom aj na potrebu zabezpečenia koherencie sústavy Natura 2000.

Ďalej sa spresňuje zavedený pojem dokument starostlivosti o lesy tým, že ho návrh zákona definuje ako projekt starostlivosti o lesný pozemok a program starostlivosti o lesy. Vzhľadom na skutočnosť, že lesné hospodárenie v územiach sústavy Natura 2000 vrátane ťažby dreva musí zohľadňovať ochranu týchto území, ako to vyplýva aj z rozsudku súdneho dvora Európskej únie z 22. júna 2022 (C-661/20), je pre realizáciu hospodárskych opatrení v lesoch nutné zabezpečiť, aby samotný program starostlivosti o lesy obsahoval opatrenia, ktorých uplatnením sa predíde, príp. zabráni vzniku negatívnych dopadov na územia sústavy Natura 2000 a tieto boli aj v praxi vykonateľné.

K bodom 54 a 55

Ide o spresnenie znenia ustanovenia, pričom sa tiež ustanovuje povinnosť prerokovania dokumentácie schvaľovanej Ministerstvom životného prostredia Slovenskej republiky s Ministerstvom pôdohospodárstva Slovenskej republiky.

K bodu 56

Ide o legislatívno-právnu úpravu, ktorá reflektuje navrhované zmeny v predchádzajúcich ustanoveniach.

K bodu 57

Ide o spresňujúcu úpravu.

K bodu 58

Ustanovenia sa vypúšťa vzhľadom na novú úpravu v § 30a.

K bodu 59

Účelom doplnenia ustanovenia je umožniť zamestnancom organizácii vstupovať na pozemky za účelom vykonania opatrení podľa schválenej dokumentácie ochrany prírody a krajiny, a to najmä v súvislosti so starostlivosťou o neobhospodarované pozemky.

K bodom 60 až 66

Dopĺňa sa ustanovenie týkajúce sa poskytovania finančného príspevku s cieľom umožniť, aby tento mohol byť poskytnutý organizáciou ochrany prírody, ktorá je jednou zo zmluvných strán dohody o poskytnutí finančného príspevku. Súčasne sa spresňuje, v akých prípadoch a za akých podmienok je možné tento finančný príspevok poskytnúť.

K bodu 67

Úpravou sa spresňujú subjekty, ktoré vstupujú do zámeny pozemkov v chránených územiach.

K bodu 68

Upravujú kritériá porovnateľnosti hodnôt pozemkov, ktoré majú byť predmetom zámeny z dôvodu, aby sa do vlastníctva štátu mohol dostať aj pozemok, ktorého hodnota bude presahovať 10% hodnotu pozemku, ktorý prejde do neštátneho vlastníctva. Na určenie hodnoty pozemkov pri ich zámene pozemkov sa v súlade s ustanovením § 61 ods. 6 zákona použijú príslušné osobitné predpisy.

K bodu 69

Nanovo sa upravujú ustanovenia týkajúce sa výkupu pozemkov za účelom zefektívnenia postupu, ktorý bude využívaný aj v súvislosti so schváleným plánom obnovy a odolnosti SR. Na určenie hodnoty vykupovaných pozemkov sa v súlade s ustanovením § 61 ods. 6 zákona použijú príslušné osobitné predpisy.

K bodu 70 až 73

Účelom navrhovaných zmien je umožniť uzatvorenie zmluvnej starostlivosti aj s nájomcom pozemkov za účelom uskutočnenia opatrení potrebných pre zabezpečenie priaznivého stavu biotopu.

K bodu 74

Vzhľadom na skutočnosť, že okresný úrad v sídle kraja rozhoduje o zániku nároku aj v iných prípadoch ako je tomu v ustanovení § 61e ods. 6, vymedzená špecifikácia sa vypúšťa.

K bodom 75 až 77

Navrhovanou úpravou sa vypúšťajú vybrané výnimky umožňujúce prevod pozemkov vo vlastníctve štátu v územiach s tretím a vyšším stupňom ochrany z dôvodu potreby stanovenia striktnejšieho režimu a zamedzenia špekulatívnym prevodom pozemkov, ktoré nie sú vo verejnom záujme, resp. v záujme ochrany prírody a krajiny.

K bodom 78 až 86

V nadväznosti na predchádzajúce zmeny a doplnenia v ustanoveniach zákona o ochrane prírody a krajiny sa upravuje pôsobnosť Ministerstva životného prostredia Slovenskej republiky a Štátnej ochrany prírody Slovenskej republiky. Pre Ministerstvo životného prostredia Slovenskej republiky sa tiež ustanovuje pôsobnosť zriadiť radu chránenej krajinnej oblasti a prírodného parku, ktorá v prípade jej zriadenia bude fungovať pri jednotlivých správach Štátnej ochrany prírody Slovenskej republiky. Táto bude mať obdobnú pôsobnosť a zloženie ako rada národného parku. Cieľom je zapojiť obce, vlastníkov pozemkov a iné záujmové skupiny do rozhodovania o záležitostiach týkajúcich sa veľkoplošných chránených území.

K bodu 87

Ustanovenie sa upravuje z dôvodu potreby zmeny sídla Správy Národného parku Nízke Tatry.

K bodu 88

Ustanovuje sa zriadenie Správy Národného parku Podunajsko so sídlom v Bratislave ako novej organizácie ochrany prírody v zriaďovateľskej pôsobnosti Ministerstva životného prostredia Slovenskej republiky. Správa Národného parku Podunajsko bude mať rovnaké postavenie a kompetencie ako už existujúce správy národných parkov.

K bodu 89

Ide o legislatívno-technickú úpravu vzhľadom na nové prechodné ustanovenia.

K bodom 90 až 94

V nadväznosti na predchádzajúce zmeny a doplnenia v ustanoveniach zákona, ako aj z dôvodu potreby doplnenia chýbajúcej pôsobnosti jednotlivých orgánov ochrany prírody vo vzťahu k jednotlivým ustanoveniam zákona sa upravuje pôsobnosť okresných úradov v sídle kraja a okresných úradov.

K bodom 95 až 97

Ide o úpravu postupov v konaniach orgánov ochrany prírody vzhľadom na predchádzajúce zmeny a doplnenia.

K bodu 98

Vzhľadom na nejednotnosť postupu orgánov ochrany prírody sa stanovuje povinnosť v stanovených prípadoch vyžiadať si k žiadosti odborné stanovisko organizácie ochrany prírody. Súčasne sa ustanovuje, že orgány ochrany prírody pri rozhodovaní a vydávaní stanovísk podľa zákona o ochrane prírody a krajiny zohľadňujú záujmy ochrany prírody a krajiny v dotknutom území a dbajú na to, aby činnosti boli vykonávané v súlade s dokumentáciou ochrany prírody a krajiny.

K bodu 99

Vzhľadom k predchádzajúcim k zmenám a doplneniam v zákone o ochrane prírody a krajiny sa príslušne upravuje ustanovenie týkajúce sa príslušnosti a konania orgánov ochrany prírody.

K bodu 100

Ustanovenie sa vypúšťa z dôvodu nadbytočnosti, keďže vyhlasovanie chránených území je v pôsobnosti vlády Slovenskej republiky.

K bodu 101

Vzhľadom na dĺžku konaní týkajúcich sa priestupkov a iných správnych deliktov sa predlžuje lehota na vydanie rozhodnutia orgánu ochrany prírody.

K bodu 102

Upravujú sa podmienky predĺženia platnosti rozhodnutia v nadväznosti na dôvody zmeny a zrušenia rozhodnutia podľa odseku 1.

K bodu 103

Ide o úpravu v nadväznosti na predchádzajúce zmeny a doplnenia v návrhu zákona.

K bodom 104 až 116

Upravujú skutkové podstaty priestupkov a iných správnych deliktov vzhľadom na predchádzajúce zmeny a doplnenia v ustanoveniach zákona. Ide taktiež o úpravu, ktorou sa vzhľadom na poznatky z aplikačnej praxe, stanovená lehota vo vzťahu k iným správnym deliktom viaže namiesto na rozhodnutie správneho orgánu na začiatok konania.

K bodom 117 až 119

Za účelom odstránenia aplikačných nedostatkov sa na základe navrhovanej úpravy jednoznačne špecifikuje, ku ktorým nájmom nehnuteľného majetku štátu sa vyžaduje predchádzajúci súhlas ministerstva.

K bodom 120 a 121

Navrhovaným doplnením sa určujú podmienky, za akých môže organizácia ochrany prírody prenechať poľnohospodárske pozemky a ostatné plochy do nájmu s cieľom zabezpečiť starostlivosť o osobitne chránené časti prírody a krajiny. Navrhovaným doplnením sa tiež umožní, že pozemky vo vlastníctve štátu vo vybraných chránených územiach bude môcť po dohode so správcom majetku štátu spravovať organizácia ochrany prírody, a to v prípadoch, keď je takáto správa efektívnejšia z hľadiska zabezpečenia verejného záujmu. Uvedené platí najmä pre prípady, keď je v chránenom území potrebné dlhodobo zabezpečovať alebo vo väčšom rozsahu zabezpečiť vykonanie osobitných opatrení za účelom zabezpečenia starostlivosti o chránené územia nad rámec bežného obhospodarovania pozemkov, prípadne ak ide o pozemky s biotopmi, ktoré nevyžadujú obhospodarovanie a je účelné, aby boli v správe organizácie ochrany prírody.

K bodu 122

Ustanovenie sa spresňuje, aby bolo zrejmé, že štát zodpovedá za škody spôsobené chránenými živočíchmi.

K bodu 123

Účelom navrhovanej úpravy je zvýšiť výšku náhrady za škody spôsobené chránenými živočíchmi na živote osôb, ako aj rozšíriť okruh subjektov oprávnených na náhradu škody.

K bodom 124 a 125

Ide o zjednodušenie postupu uplatňovania náhrady škody, keď sa umožňuje uskutočniť aj iné ako písomné oznámenie. Taktiež sa spresňuje znenie ustanovenia z dôvodu potreby jeho správnej aplikácie v praxi.

K bodu 126

Upravuje sa postup pri miestnom zisťovaní vzniknutej škody. Pre zefektívnenie postupu bude pôsobnosť daná organizácii ochrany prírody, ktorá bude aj vkladať potrebné údaje do novozriadeného informačného systému.

K bodom 127 až 131

Upravuje sa znenie jednotlivých ustanovení vzhľadom na predchádzajúce zmeny a doplnenia v návrhu zákona. Súčasne sa vypúšťa sa povinnosť vychádzať pri posúdení nároku na náhradu škody v súvislosti s usmrtením zvierat z posudku veterinárneho lekára a spresňujú sa ďalšie skutočnosti tvoriace podklad pre rozhodnutie orgánu ochrany prírody.

K bodom 132

Ustanovenie sa upravuje vzhľadom na predchádzajúce zmeny a doplnenia v návrhu zákona.

K bodu 133

Dopĺňajú sa prechodné ustanovenia vzhľadom na predchádzajúce zmeny a doplnenia v návrhu zákona. V rámci úpravy odseku 2 sa ustanovuje prechodné obdobie pre vydanie nových návštevných poriadkov národných parkov a uplatňovanie doterajších zákazov týkajúcich sa pohybu v územiach s tretím stupňom ochrany s cieľom zabrániť tomu, aby nedošlo k ohrozeniu predmetu týchto území vo vybraných lokalitách.

Navrhovaná úprava v odsekoch 3 až 7 reflektuje rozsudok Súdneho dvora Európskej únie z 22. júna 2022 (C-661/20), podľa ktorého si Slovenská republika nesplnila povinnosti vyplývajúce z čl. 6 ods. 3 v spojení s čl. 7 smernice o ochrane biotopov, ako aj z článku 4 ods. 1 smernice o ochrane voľne žijúceho vtáctva tým, že vyňala programy starostlivosti o lesy a ich zmeny, náhodnú ťažbu dreva, ako aj opatrenia na predchádzanie ohrozeniu lesov a odstránenie následkov škôd spôsobených prírodnými katastrofami z požiadavky, aby v prípade, že môžu mať pravdepodobne významný vplyv na územia sústavy Natura 2000, podliehali primeranému posúdeniu ich vplyvov na príslušné územia z hľadiska cieľov ochrany týchto území. Vo vzťahu k programom starostlivosti o lesy Súdny dvor Európskej únie konštatoval, že zákon o lesoch v znení zmien, ktoré nadobudli účinnosť k 1. januáru 2020, už obsahuje výslovnú povinnosť vykonať primerané posúdenie vplyvov programov starostlivosti o lesy, ktorá však nemá vplyv na programy starostlivosti o lesy existujúce a schválené pred týmto dátumom, ktoré sú naďalej vyňaté z povinnosti uskutočniť takéto posúdenie. Toto ustanovenie teda nemá ekvivalent v skoršej právnej úprave. V rámci navrhovanej úpravy v súlade s uvedeným rozsudkom sa navrhuje posúdenie úmyselnej ťažby vykonávanej podľa programov starostlivosti o lesy, ktoré neboli posúdené z hľadiska vplyvov na územia sústavy Natura 2000, ako aj náhodnej ťažby. Organizácia ochrany prírody určí pre územia sústavy Natura 2000, v akom rozsahu v nich vykonávaná ťažba dreva nebude mať samostatne alebo v kombinácii s iným plánom, programom alebo projektom významný vplyv na tieto územia a následne predloží určenie na schválenie orgánu ochrany prírody, ktorý o ňom rozhodne do 60 dní od jeho doručenia. Súčasne sa upravuje postup umožňujúci vykonávanie ťažby dreva v prechodnom období do 31. júla 2024, resp. do vydania rozhodnutia orgánu ochrany prírody, keď sa budú uplatňovať doterajšie ustanovenia zákona o ochrane prírody a krajiny.

V rámci ďalších odsekov sa tiež určuje lehota, v ktorej by mala vláda Slovenskej republiky schváliť zonácie národných parkov, resp. v ktorej by malo Ministerstvo životného prostredia Slovenskej republiky vyhlásiť prírodné rezervácie mimo územia národných parkov, a to v súvislosti s nutnosťou zabezpečenia ochrany biotopov hlucháňa hôrneho v zmysle vyššie uvedeného rozsudku Súdneho dvora Európskej únie.

Ďalej sa ustanovuje termín pre zriadenie Správy Národného parku Podunajsko a prechod správy dotknutých pozemkov a iného majetku vo vlastníctve štátu, ako aj súvisiacich práv a povinností vrátane práv a povinností vyplývajúcich z pracovnoprávnych vzťahov na Správu Národného parku Podunajsko. Majetok vo vlastníctve štátu v správe Lesov Slovenskej republiky, š. p. a Slovenského pozemkového fondu prejde na Správu Národného parku Podunajsko za rovnakých podmienok ako v prípade ostatných správ národných parkov do troch mesiacov od vyhlásenia národného parku a jeho zón. Ustanovenie sa uplatní až v nadväznosti na vyhlásenie Národného parku Podunajsko nariadením vlády Slovenskej republiky.

K bodu 134

Dopĺňa sa zrušovacie ustanovenie, ktorým sa zrušujú všeobecne záväzné právne predpisy o vyhlásení chránených území, z dôvodu, že tieto už boli medzičasom nahradené novými všeobecne záväznými právnymi predpismi o vyhlásení chránených území a teda sú už neúčinné.

K bodu 135

Úprava sa navrhuje v nadväznosti na úpravu v § 97 ods. 1.

K čl. II

Návrhom novelizačného článku sa vo väzbe na úpravy zákona o ochrane prírody a krajiny zabezpečí odstránenie nedostatkov vyplývajúcich z rozsudku Súdneho dvora Európskej únie z 22. júna 2022 (C-661/20).

K čl. III

Navrhuje sa účinnosť návrhu zákona od 1. októbra 2023.